Haal die angel uit die rassisme-wapen - Solidariteit WêreldSolidariteit Wêreld
Tuis › Nuuskantoor › Haal die angel uit die rassisme-wapen
Haal die angel uit die rassisme-wapen
Rhoda Kadalie, die uitvoerende direkteur van die Impumelelo Social Innovations Centre en ʼn bekende menseregteaktivis, het vandag by ʼn konferensie in Centurion gesê dat die angel uit rassisme as wapen in Suid-Afrika gehaal moet word. Kadalie het as ʼn gasspreker opgetree by die burgerregtewaghond, AfriForum, se bekendstelling van sy teenrassisme-eenheid.
Kadalie het gesê dat veral politici in Suid-Afrika rassisme as ʼn wapen gebruik en dit gewoonlik uit weerwraak. Sy het verduidelik dat indien mense rassisme as ʼn wapen gebruik, mense stilgemaak word, mense geïsoleer word en somtyds gekriminaliseer word. Kadalie meen dat politici gewoonlik wit mense blameer en op hul skuldgevoel speel, veral wanneer hul eie swakheid na vore tree en hulle die blaam wil verskuif.
“Ons het nog nie genoeg gedoen om te versoen nie, want niemand weet wie moet met wie versoen nie.” Sê Kadalie
Volgens ʼn studie van die Instituut vir Rasseverhoudinge beleef 72% van Suid-Afrikaners nie rassisme op ʼn daaglikse basis nie, alhoewel AfriForum onlangs opgemerk het hoe haatspraak en rassisme die afgelope twee jaar geweldig toegeneem het, veral op
sosialemediaplatforms. Dié toename word veral toegeskryf aan klagtes oor “wit monopolie-kapitaal” en “white supremacy”. Ernst Roets, die adjunk uitvoerende hoof van AfriForum, het die konferensie “Confronting racism consistently” ingelui deur die beginsel van minderheidsgroepe wêreldwyd en in Suid-Afrika en die idee van dubbelstandaarde en haatspraak op die tafel te plaas.
Volgens dr. Frans Cronjé, die uitvoerende hoof van die Instituut vir Rasseverhoudinge, wat ook die konferensie toegespreek het, respekteer die meeste Suid-Afrikaners mekaar oor rassegrense heen en wil hulle saam bou aan ʼn beter toekoms in Suid-Afrika. Die instituut se statistieke toon dat rasseverhoudinge sedert 1994 verbeter het. Ten spyte van ons kontroversiële verlede en ons verskille voel 80% Suid-Afrikaners dat goeie rasseverhoudinge heers. Volgens navorsing is die grootste kwessies wat Suid-Afrikaners bekommer werkloosheid, dienslewering, behuising, misdaad, opvoeding, korrupsie en armoede. Rassisme maak slegs ʼn kleiner proporsie van die besorgdheid uit. Hy het wel daarop gewys dat ten minste 10% van Suid-Afrikaners altyd na die radikale kant toe neig en hulle is dan ook diegene wat baie luidrugtig is op sosiale media.
Wat regstellende aksie betref, het Cronjé daarop gewys dat agt uit tien Suid-Afrikaners glo dat die beste persoon die werk moet kry ongeag die persoon se ras. Dit is ʼn goeie aanduiding van hoe skeef beleid in Suid-Afrika getrek is. Sewe uit tien Suid-Afrikaners glo dat sportspanne volgens meriete gekies moet word.
Tydens sy spreekbeurt het advokaat Mark Oppenheimer Ronald Reagan aangehaal:
Oppenheimer het die belangrikheid van vryheid van uitdrukking in ʼn demokratiese Suid-Afrika beklemtoon. Hy het aangevoer dat haatspraak die antitese van demokratiese waardes is en hokgeslaan moet word om kwesbare mense teen geweld en leed te beskerm.
Die retoriek wat teen wit mense weerspieël word, is baie dieselfde as wat in 2008 teen buitelanders getoon is en wat gevolg is deur xenofobiese aanvalle.
“Dit is uiters belangrik dat stappe geneem moet word om verdere tragedie te voorkom,” het Oppenheimer gesê.
AfriForum se plan van aksie om hierdie stryd teen rassisme en haatspraak deur die nuwe teenrassisme-eenheid na ʼn nuwe vlak te voer, sluit die volgende in:
Deelname aan en aanmoediging van debat oor die kwessie van rassisme en haatspraak
Voortdurende veroordeling van alle vorme van rassisme
Voortdurende data-analisering van die stroom van klagtes wat AfriForum ontvang
Die lê van kriminele klagte
We should be aware that hatred is not a natural and spontaneous sentiment – it is usually the outcome of propaganda and incitement to hatred, hostility and violence carried out at several levels, including social, political and media. – Navi Pillay, ʼn voormalige VN- hoë kommissaris vir menseregte